Organizația Seniorilor Naționali Liberali (OSNL) a organizat în perioada 22-24 martie, la Predeal, Școala de Primăvară. În cadrul evenimentului au susținut alocuțiuni președintele Organizației Seniorilor Naționali Liberali, Victor Paul Dobre, ministrul Dezvoltării , Lucrărilor Publice și Administrației și președintele PNL Brașov, Adrian Veștea, ministra Educației, Ligia Deca, europarlamentarul PNL Siegfried Mureșan și liderul grupului parlamentar PNL din Camera Deputaților, Gabriel Andronache.
La Școala de Primăvară a seniorilor liberali au participat aproximativ 300 de membri ai Organizației Seniorilor Naționali Liberali.
"Mă bucur că la Școala politică de primăvară a Organizației Seniorilor Liberali au participat toate filialele noastre și atât de mulți miniștri și lideri PNL. Adevărul este că Partidul Național Liberal a fost mereu alături de seniorii României, inclusiv în ceea ce privește creșterea pensiilor. În perioada 2019-2024, de când PNL a intrat la guvernare, am înregistrat o majorare a punctului de pensie de 767 lei, ceea ce înseamnă o creștere de 60%", a spus Victor Paul Dobre, președintele Organizației Seniorilor Liberali.
"Vă mulțumesc pentru tot efortul pe care-l faceți pentru PNL. Începând cu anul 2021, PNL a fost cel care a gândit un amplu program, programul Anghel Saligny, un program pentru toate comunitățile din România. Programul Anghel Saligny este un program transparent care s-a adresat tuturor comunităților din România, a venit cu reguli clare, cu proceduri bine stabilite, peste 3000 de unități administrative au avut acces la aceste proiecte. Din cele 5600 care sunt astăzi în implementare avem un progres de peste 32.000 de contracte semnate, contracte care sunt în implementare în fiecare dintre comunitățile din România", a afirmat ministrul Dezvoltării Regionale, Adrian Veștea.
"M-am bucurat să fiu alături de membrii seniori ai partidului, oameni cu o bogată experiență politică și cu o înțelegere profundă a valorilor și a obiectivelor PNL. În cadrul întâlnirii am vorbit despre cea mai mare creștere a salariilor profesorilor, cu 50%, în medie, precum și despre prevederile noilor legi ale educației care vizează recunoașterea meritelor și implicarea cadrelor didactice. Un subiect de interes a fost violența în mediul școlar, unde am subliniat ideea că prevenirea și combaterea violenței reprezintă un efort comun, în care trebuie să fie implicați nu doar membrii personalului didactic, ci intreaga comunitate școlară, părinții și partenerii instituționali. Am discutat, de asemenea, despre cea mai mare investiție în învățământul dual - 588 de milioane de euro pentru 29 de campusuri de învățământ dual în toate cele 8 regiuni de dezvoltare ale României. Prin aceste inițiative ne reconfirmăm angajamentul față de învățământul românesc", a afirmat ministra Educației, Ligia Deca, în cadrul intervenției sale.
Europarlamentarul PNL, Siegfried Mureșan, a punctat că PNL va avea un capitol dedicat persoanelor vârstnice în programul politic pentru alegerile europarlamentare. " Vrem venituri mai mari pentru persoanele vârstnice. Vrem să să combatem singurătatea în rândul persoanelor în vârstă și să le oferim acces mai facil la servicii de sănătate. Vrem să sprijinim persoanele vârstnice care își doresc să rămână active. Vrem să le oferim acces la cursul de digitalizare și alte cursuri de formare", a spus Siegfried Mureșan.